Kanne 8.10.2021 – Zegers v. komissio
(asia T-663/21)
Oikeudenkäyntikieli: englanti
Asianosaiset
Kantaja: Tanja Zegers (Hoeilaart, Belgia) (edustaja: asianajaja C. Bernard-Glanz)
Vastaaja: Euroopan komissio
Vaatimukset
Kantaja vaatii unionin yleistä tuomioistuinta
kumoamaan vastaajan 3.12.2020 tekemän päätöksen, jolla hylättiin eläkeoikeuksien siirtämistä koskeva kantajan hakemus, ja – siltä osin kuin on tarpeen – valituksen hylkäämisestä tehdyn päätöksen ja
velvoittaa vastaajan korvaamaan oikeudenkäyntikulut.
Oikeudelliset perusteet ja pääasialliset perustelut
Kantaja vetoaa kanteensa tueksi yhteen kanneperusteeseen, jonka mukaan on tehty arviointivirhe, henkilöstösääntöjen liitteessä VIII olevan 11 artiklan 2 kohtaa on rikottu ja periaatetta nemo auditur propriam turpitudinem allegans on loukattu
koska komissio on väittänyt, että ne eläkeoikeudet, joiden siirtämistä kantaja on hakenut, olisi hankittu hänen unionin palvelukseen siirtymisensä jälkeen, sillä hänen jäsenyytensä Algemeen Burgerlijk Pensioen-Fondsissa (ABP) oli päättynyt 31.1.2015, tekemättä eroa ajanjaksojen 1.7.1992–31.12.2010 ja 1.1.2011–31.1.2015 välillä, komissio on jättänyt huomiotta 18 vuoden ja kuuden kuukauden pituisen siirtokelpoisten eläkeoikeuksien ajanjakson ja tehnyt siten tosiseikkoja koskevan arviointivirheen ja rikkonut henkilöstösääntöjen liitteessä VIII olevan 11 artiklan 2 kohtaa
koska komissio ei ole varmistanut, että ABP tai Alankomaiden hallinnossa sitä valvova elin toimittaa vaaditun laskelman, komissio ei voi perustellusti hylätä eläkeoikeuksien siirtämistä koskevaa kantajan hakemusta, sillä tällöin kyse olisi siitä, että komissio hyötyisi siitä, ettei se ole noudattanut unionin oikeutta, jolloin periaatetta nemo auditur propriam turpitudinem allegans loukattaisiin.
____________